Ivan Matetić Ronjgov
Ivan Matetić Ronjgov (Ronjgi kraj Sv. Mateja, 10. travnja 1880. – Lovran, 27. lipnja 1960.), kompozitor i melograf. Život je posvetio proučavanju i promociji muzičkog folklora svojeg rodnog kraja, Istre i Hrvatskog primorja. Pritom je postavio teorijsku osnovu istarsko-primorske narodne muzike i uspostavio »istarsku ljestvicu«.

Njegove su kompozicije demonstrirale vrijednost muzičkih idioma njegova rodnog kraja, a dokazao je da oni koji žele stvarati na osnovi bogatstva narodne muzike, mogu pokrenuti nove pravce. Bio je prvi kompozitor koji je istarsko-primorski muzički idiom upotrijebio u vokalnoj muzici.

Biografija 

Ivan Matetić rodio se 10. travnja 1880. u zaseoku Ronjgima kraj Sv. Mateja (danas Viškovo), od oca Josipa Matetića i majke Marije rođ. Tibljaš. Po završetku učiteljske škole u Kopru, gdje se školovao u klasi A. Dekleve i J. Sokola, službovao je od 1899. kao učitelj u školama središnje Istre: u Žminju, Barbanu, Kanfanaru, Sv. Petru u Šumi, Gologorici i Pićnu te od 1912. do 1919. u Opatiji. Zbog talijanske okupacije Istre emigrirao je u Zagreb, gdje je na Muzičkoj akademiji u klasi Franje Dugana starijeg učio kompoziciju i diplomirao 1922. Od 1921. do 1925. bio je nastavnik muzike u gimnaziji u Šušaku, gdje je osnovao prvi privatnu muzičku školu. Vratio se ponovo u Zagreb gdje je do umirovljenja 1938. bio tajnik i bibliotekar Muzičke akademije u Zagrebu. Poslije umirovljenja odlazi u Beograd gdje je kod kćeri Ivke proveo ratne godine. Poslije rata vratio se u Zagreb i predavao je folklor na Muzičkoj akademiji 1945 – 1947. Od 1947. živio je u Rijeci, kraće vrijeme kao honorarni nastavnik u školi koja danas nosi njegovo ime, a nakon toga se potpuno posvetio kompozitorskom radu i skupljanju narodnih pjesama. Umro je u bolnici u Lovranu 27. lipnja 1960., a sahranjen je na groblju u Opatiji.

Vidi još 

 istarska ljestvica
 Matetićevi dani
 Ustanova »Ivan Matetić Ronjgov«
 Večeri pul Matetićevega ognjišća

Reference

Vanjske veze 
 
 Glazbena škola Ivana Matetića-Ronjgova u Puli 

 jugoslavenski kompozitori
 jugoslavenski muzičari
 jugoslavenski pedagozi
 biografije, Istra